
Anellált pirazolo-kinazolinok előállítása

Tudományos Diákköri Munkám során anellált pirazolo-kinazolin származékokat állítottam elő. Ezek a molekulák egy titkossági okokból meg nem nevezhető farmakológiai hatásterületen végzett HTS-ből kapott „hit” molekula analogonjai, melyeket a Servier párizsi központjában vizsgáltak. A molekulák vázszerkezete több ponton változtatható, mely diverzitását a felhasznált reagensekkel bevitt újabb szubsztituensekkel tovább növeltem.
A vázszerkezet 2-hidrazino-benzoesavak, ill. 2-hidrazino-benzoesav-metilészterek és α-cianoketonok tandem kondenzációja során jött létre, mely redukcióját követően jutottam el a kívánt tetraciklusos vegyületekhez. A kondenzációs reakcióhoz szükséges 2-hidrazino-benzoesavakat és 2-hidrazino-benzoesav-metilésztereket különböző antranilsavak diazotálásával, majd redukálásával állítottam elő. 
Munkám során a rövid és hatékony szintézisúton 3 új heterociklusos rendszert hoztam létre, melynek eredményeképpen 27 db új biológiailag aktív vegyületet állítottam elő. Ezen vegyületek előnyös polifunkciós vázszerkezettel rendelkeznek, így további funkcionálásukra van lehetőség.



